paragraph_text: Uzročnici magnetskih anomalija su magnetični minerali i stijene koje se nalaze plitko ispod površine, a to mogu biti magmatske stijene, magnetične rude željeza i sedimentne stijene koje sadrže magnetit. Veličina i oblik anomalije ovise o veličini i obliku zona izgrađenih od magnetičnih stijena te o sposobnosti materijala za stvaranje lokalne magnetizacije.